Titsiano Ferro
Titsiano Ferro — məşhur italyan müğənni və prodüseri. Titsiano Ferro, Latsio bölgəsinin cənub-qərbindəki Latina şəhərində 21 fevral 1980-ci ildə doğulub. Ferro ailəsi əslən Venesiya ailəsidir. Titsiano ilk və orta təhsilini Latinada alır. Sonra təhsilini Roma La Sapienza Universitetindəki rabitə və mühəndislik fakültələrində davam etdirir. Ferro 1996-cı ildə hələ on yeddi yaşındaykən Latinadakı kilsə xorlarına qatılaraq musiqi həyatına başlamışdır. Müğənni 1997–2000 illər arasında italyan hip-hop sənətçilərinə bek vokalçılıq edir. 1999-cu ildə Titsiano Ferro, Latinanın yerli radio stansiyasında radio aparıcı kimi çalışır. 2000-ci il noyabr ayından etibarən pop üslubunda ifa etməyə başlayır. 2001-ci ilin mayında Ferro ilk dəfə "Perdono" adlı sinql buraxır. Bu mahnı, İtaliya, Türkiyə və bir çox Avropa ölkəsində böyük uğur qazanır. Bu müvəffəqiyyətdən sonra çıxan "Rosso relativo", "Imbranato", "Perverso" və "Ti Voglio Bene" mahnıları da artistin populyarlığını daha da çox artırır.